10
Pal Ji̱ Gɔaal Ɛleeŋu?
Ce̱tkɛ gua̱a̱th ëë ci wä, Jaöba go̱o̱rɛ jɛ ɛn ɣöö bi gɔl ɔ nyuur kɛɛl kɛ ɣöö dee rɔ com kɛ nyin yieekä kɛnɛ ɣöö bikɛ te maar mi bum kɛ Kuoth kä dëë maariɛn jakä bum kamnikiɛn bä. (Nyɔak Latä Ŋuɔtni 6:6, 7) Ɛ jɛn nɔ ci Nëën Jaöba rɔ moc kɛ cäŋ mi bi ji̱ gɔaal la nyuur kɛɛl rɛy jokä kɛ ɣöö bikɛ pal kɛɛl, muɔŋkɛ guäth mi thil rɔal, kä latkɛ ciɛŋ yieekä tin luɔtkɛ rɔ kɛ tin go̱o̱r kɛn kɛ. A cäŋ ti kärɔa, ɛn thaak ɛmɔ derɛ gɔaa ɛlɔŋ kɛ ɣöö bi rɔɔdu thiëëk kɛ Kuoth, kɛ kuëndu kɛ Baibol min deri cäŋdɛ mɛk ɛ ji̱n.
Ɛ gua̱a̱th kɛ ɣöö deri rɔɔdu thiëëk kɛ Jaöba. “Thiëëkɛ rɔ kɛ Kuoth, kä jɛn bɛ rɔ thiëëk kɛ yɛ.” (Je-mɛth 4:8) Denɛ Jaöba ŋa̱c agɔaa mi wanɛ rɔ wä ŋi̱eec kɛ ciɛŋkɛ kɛnɛ lätkɛ kä Baibol. Duɔɔp in thia̱k ni jɛn min deri tok ni pal ji̱ gɔaalu ɛ ɣöö dërɛ Baibol kuɛn kɛɛl yɛnɛ kɛ, kä dɔŋ dërɛ guɔr ni li̱th Duël Gɔrä Thio̱käratiɛ. Deri ram mɔ kä ji̱ gɔaalu kuëny pe̱k mi derɛ kuɛn, kä i̱nɔ dee yɛn diaal tin cia kuɛn kä Baibol ben nyuak kɛɛl.
Ɛ gua̱a̱th kɛ ɣöö deri rɔɔdu thiëëk kɛ ji̱ gɔaalun. Wutni kɛnɛ män, diëëth gan kɛnɛ gaat, la jakɛ maariɛn kä bum kamnikiɛn kɛ kuëndiɛn kɛ Baibol kɛɛl ala ji̱ gɔaal. Dërɛ la gua̱a̱th tɛthä lɔaac, gua̱a̱th malä kä derɛ la cäŋ mi dee ji̱ gɔaal diaal a liip ni jɛ rɛy jokä. Diëëth gan dëë kuany ni ruaacni tin ba rɔ lot kɛ gaatkiɛn, dɔŋ dee yɛn ruaacni kuany kä bok in cɔal i̱ Watchtower kiɛ Awake! kiɛ tin te kä Intɛrnɛtdädan, jw.org kɛ thok nath ɛ jw.org/nus. Deri ruac kɛ kui̱ rikni tin la jekɛ ɛ gaatku duel gɔrä kɛnɛ duɔɔp in deri rial ni kɛ i̱kä. Dɔŋ dërɛ nhɔk ni ɣöö bia diit tin ba wä kɛt cäŋ dolä ŋi̱eec, kä dërɛ pi̱ kɛnɛ mieth co nyuak kɛ kɔɔr kä mi cia thuɔk kɛ pal yɛnɛ ji̱ gɔaal.
Ɛn cäŋ ɛmɔ cia naŋɔ rɛy jokä kɛ ɣöö bia Jaöba pal kɛɛl bɛ yɛ luäk kɛ ɣöö bia ruac Kuɔth guic ala mi gɔaa rɛy te̱e̱kädun, kä bi Jaöba la̱tdun ɛmɔ poth.
Ɛŋu la muɔcnɛ rɔ gua̱a̱th kɛ kui̱ palä ji̱ gɔaal ɔ?
Dee diëëth gan cäŋ ɛmɛ jakä cäŋ mi gɔaa i̱di̱ kɛ kui̱ ji̱ gɔaal diaal?
unk nus_Latn nus_Latn nus_Latn nus_Latn nus_Latn nus_Latn nus_Latn